钦定古今图书集成/明伦汇编/氏族典/第501卷 > 《苏州府志》 > 陆抗
## 钦定古今图书集成/明伦汇编/氏族典/第501卷 > 《苏州府志》 > 陆抗

按《吴志陆逊传》：“逊子抗，字幼节，孙策外孙也。逊卒，时
年二十，拜建武校尉。赤乌九年，迁立节中郎将，与诸
葛恪换屯柴桑。建兴元年，拜奋威将军。太平二年，魏
将诸葛诞举寿春降，拜抗为柴桑督，赴寿春，破魏牙
门将、偏将军，迁征北将军。永安二年，拜镇军将军，都
督西陵。三年，假节。孙皓即位，加镇军大将军，领益州”
牧。建衡二年，拜抗都督信陵西陵夷道乐乡公安诸
军事，治乐乡。抗闻都下政令多阙，忧深虑远，乃上疏
陈时宜十七条。凤皇元年，西陵督步阐据城以叛，遣
使降晋。抗部分诸军，陷西陵城，诛夷阐族及其大将
吏。自此以下，所请赦者数万口。修治城围，东还乐乡，
貌无矜色，谦冲如常。加拜都护。二年春，就拜大司马、
荆州牧。三年夏，疾病，上疏曰：“西陵，建平国之蕃表，臣
死之后，乞以西方为属。”秋，遂卒。